শওকত ওসমান, আপনার জন্মশতবর্ষে দাঁড়িয়ে ফিরে ফিরে চাই আপনারই দিকে। ত্রিকালদর্শী আপনি তো সাক্ষী দেশভাগ, সাম্প্রদায়িক রায়ট, দুর্ভিক্ষ, ভাষা-আন্দোলন, মুক্তিযুদ্ধ, মুসলমানের ‘বাঙালি মুসলমান’ আবার বাঙালি মুসলমানের ‘বাঙালি’ হয়ে ওঠা, গণতান্ত্রিক আন্দোলন-সংগ্রাম, ক্ষুধা-দারিদ্র্যের সঙ্গে সাধারণ মানুষের নিরন্তর লড়াইয়ের। আপনি তো শত বইয়ে, গল্প-উপন্যাস, নাটক-প্রবন্ধ, শিশুসাহিত্য এমনকি রসরচনায় এঁকে চলেন আমাদের জাতিসত্তার সামূহিক বিবর্তনরেখা। তারপরও আপনি, সন্তোষ গুপ্তের ভাষায় ‘‘পূর্ববাংলার গোর্কি’, ‘নিজেকে লেখক নয় উপস্থাপন করতেন ‘ঝাড়ুদার গ্রন্থকার’ হিসেবে; মনে করতেন লেখা আপনার ধর্ম। লক্ষ্য ছিল ‘এই ক্লিষ্ট দুনিয়ার/সব ময়লা করবো সাফ।’’